लड़कियों ने भी परिवार वालों के भरोसे का मान रखा है और पढ़ाई में टौपर बन रही हैं. पिछले सालों के शिक्षा विभाग के माध्यमिक व उच्च माध्यमिक बोर्ड के नतीजों में भी लड़कियां हमेशा आगे रही हैं. इसी तरह पहली से 9वीं व 11वीं जमात में भी लड़कियां पढ़ाई में अव्वल मानी जा रही हैं. एक समय में स्कूल मे पढ़ने वाली लड़कियों के लिए दूरदराज में स्कूल होने से कई किलोमीटर तक का सफर पैदल तय करना, स्कूलों में शौचालय की कमी व जरूरी सहूलियतें नहीं होने से लड़कियां पढ़ाई करते समय बीच में ही स्कूल छोड़ देती थीं. वहीं अब शिक्षा का अधिकार अधिनियम के साथ ही हर गांव व पंचायत हैडर्क्वाटर पर स्कूल खुलने से सरकारी व निजी स्कूलों में लड़कियों का दाखिला बढ़ रहा है.